**E L Ő T E R J E S Z T É S**

**Szombathely Megyei Jogú Város Közgyűlése Kulturális, Oktatási és Civil Bizottsága**

**2020. október 27-i ülésére**

**Tájékoztató a 2020. évi önkormányzati nyári napközis tábor megvalósításáról**

A gyermekek védelméről és a gyámügyi igazgatásról szóló 1997. évi XXXI. törvény (a továbbiakban: Gyvt.) 41. § (1) bekezdésében foglaltak szerint a gyermekek napközbeni ellátásaként az életkornak megfelelő nappali felügyeletet, gondozást, nevelést, foglalkoztatást és étkeztetést kell megszervezni azon gyermekek számára, akiknek szülei, törvényes képviselői munkavégzésük, képzésben való részvételük, betegségük vagy egyéb ok miatt napközbeni ellátásukról nem tudnak gondoskodni.

Egyéb okként nevesíti a Gyvt., ha

- a gyermeknek fejlődése érdekében állandó napközbeni ellátásra van szüksége,

- egyedülálló vagy időskorú személy által nevelt, illetve

- a szülő, törvényes képviselő szociális helyzete miatt a gyermek ellátásáról nem tud gondoskodni.

A napközbeni ellátás keretében biztosított szolgáltatások időtartamának lehetőleg a szülő, törvényes képviselő munkarendjéhez kell igazodnia. A napközbeni ellátás formája lehet (életkortól függően) a bölcsődei ellátás, a napközbeni gyermekfelügyelet, és az alternatív napközbeni ellátás.

Önkormányzatunk a bölcsődés és óvodás gyermekek tekintetében az intézmények ügyeleti rendszerben történő működtetésével, az általános iskoláskorú gyermekek tekintetében pedig nyári önkormányzati napközis tábor megszervezésével biztosította az elmúlt években a Gyvt.-ben meghatározott feladatok ellátását. A napközis tábor megszervezéséhez szükséges fedezet az Oktatási kiadásokban kerül megtervezésre.

A 2020. évi nyári napközis tábor előkészítésekor még fennállt a veszélyhelyzet, amelyre tekintettel tájékoztatást kértünk a Vas Megyei Kormányhivatal Szombathelyi Járási Hivatal Hatósági Főosztálya Népegészségügyi Osztályától arra vonatkozóan, hogy az idei évben (június-augusztus hónapokban)

* megszervezhető-e az önkormányzati nyári napközis tábor, amennyiben igen,
* milyen speciális feltételeket kell biztosítani, illetve figyelembe venni a gyermekek és felügyeletet ellátók biztonsága érdekében a lebonyolítás során.

A városi tiszti főorvostól érkezett tájékoztatás alapján, a tábor lebonyolítása során a Nemzeti Népegészségügyi Központ honlapján közzétett tájékoztató részletes iránymutatása szerint kell eljárni. Kérte, hogy

* a szervezők tegyenek meg mindent a csoportok egymástól való térbeni, a programok és étkeztetés vonatkozásában az időbeni elkülönítése érdekében,
* törekedni kell az 1,5 m-es távolság betartására,
* zárt térben tartandó foglalkozások esetén biztosítani kell a folyamatos szellőztetést,
* a táborban csak egészséges gyermek vehet részt,
* nyilatkoztatni kell a táborozás kezdetén a szülőt, hogy gyermeke nem volt kapcsolatban COVID-19 pozitív személlyel, továbbá arról, hogy a gyermeken nem észlelhetők a megbetegedés tünetei,
* gyakori, alapos kézmosásra, kézfertőtlenítésre, az arc érintésének elkerülésére, a köhögési etikett betartására hívta fel a figyelmet,
* jelezte, hogy kiemelten ügyelni kell a dolgozók higiénéjének betartására,
* kérte, hogy kapjon minden dolgozó és táborozó részletes oktatást az alapvető szabályokról,
* kérte továbbá, hogy a táborba érkezéskor minden táborozó alaposan mosson kezet, vagy használjon alkoholos fertőtlenítést.

Mindezekre tekintettel az idei évben különösen nehéz feladata volt a tábor szervezésben, lebonyolításban közreműködő valamennyi résztvevőnek.

A nyári napközis tábor megszervezésével kapcsolatos feladatokról az elrendelt veszélyhelyzetre tekintettel a polgármester a 73/2020. (V.28.) Pm. számú határozatában döntött.

A polgármesteri határozat alapján a 2020. évi Önkormányzati napközis tábor a ***Szombathelyi Neumann János Általános Iskolában*** került megszervezésre, a táborba jelentkezők magas, 100 főt meghaladó létszáma esetén 2. helyszínként a Dési Huber István Általános Iskola szerepelt.

Tekintettel arra, hogy az iskolák június 26. napjáig biztosítottak ügyeletet az azt igénylő tanulók számára, a tábor június 29. és augusztus 19. között, 8 hetes időtartamban került megszervezésre.

1. **Személyi feltételek**

A táborvezetői feladatokat a tábor 8 hetes időszakában a Szombathelyi Neumann János Általános Iskola pedagógusai látták el.

A táborvezetők mellett a Pálos Károly Szociális Szolgáltató Központ és Gyermekjóléti Szolgálat óvodai és iskolai szociális segítői biztosították a gyermekek felügyeletét, a táborvezető szakmai koordinálásával közreműködtek a programok megvalósulásában. Turnusonként három fő vett részt a táborban, heti váltásban.

Több turnusban - a diák közösségi szolgálat keretében - középiskolás diákok is részt vettek segítőként a táborban.

A táborban a Szombathelyi Egészségügyi és Kulturális GESZ biztosította a védőnői ellátást, a védőnők heti bontásban váltották egymást, minden héten beosztás szerint 3-4 fő védőnő vett részt a táborban. Néhány alkalommal elsősorban a higiénés szabályokról, továbbá egészségneveléssel kapcsolatos témában a gyermekek számára kiscsoportos foglalkozásokat tartottak.

A Szombathelyi Köznevelési GAMESZ részéről 8 fő ügyintéző látta el a helyszínen a táborral kapcsolatos gazdasági-pénzügyi feladatokat. A GAMESZ beszedte az étkezés térítési díját, kapcsolatot tartott az ingyenes étkezőkkel, intézte az étkezéssel összefüggő lemondásokat, megrendeléseket. Biztosította a táborhoz szükséges anyagok, eszközök beszerzését, intézte a gyermekek uszodába, kalandvárosba történő szállítását, a táborban közreműködőkkel kapcsolatos kifizetéseket.

A folyamatos takarítást, fertőtlenítést, szükséges karbantartási feladatokat az iskola technikai személyzete (takarítók, karbantartó) biztosította.

1. **Tárgyi feltételek**

A tábor - a jelentkező tanulók alacsonyabb létszámára tekintettel - egy helyszínen, a Szombathelyi Neumann János Általános Iskolában (Szombathely, Losonc u. 1). került megrendezésre.

Az intézmény az épület földszintjén biztosított a csoportnak külön termet, továbbá használták a táborozók az ebédlőt, a tornatermet, a női és férfi mosdóhelyiségeket, az intézmény udvarán a műfüves focipályákat, valamint az iskola „Csodakertjét”. A Szombathelyi Neumann János Általános Iskola ideális helyszín volt a tábor számára, a „Csodakert” kerítéssel határolt füves, bokros, fás területén, a fedett, oldalain nyitott fa foglalkoztató árnyékában jól érezték magukat a gyerekek.

A védőnők a védőnői szobában, a GAMESZ munkatársai az intézmény egyik földszinti tantermében voltak elérhetőek a tábor ideje alatt.

A tábor megrendezésére 5.000.000 Ft önkormányzati támogatás, és 327.060,- Ft saját bevétel, összesen 5.327.060 Ft állt rendelkezésre. A tábor lebonyolítására 4.547.595 e Ft önkormányzati forrás került felhasználásra az alábbiak szerint:

***KIADÁSOK***

|  |  |  |
| --- | --- | --- |
| Megnevezés | | Kifizetés (Ft) |
| Személyi jellegű kiadások | | 1.436.000 |
| Járulék | | 416.314 |
| Dologi kiadások | | 2.695.821 |
| ebből: | gyógyszer | 52.600 |
|  | tanulók étkeztetése | 1.965.556 |
|  | játék és sporteszközök, programok | 326.350 |
|  | gyümölcs, édesség, ásványvíz | 122.300 |
|  | szállítás | 129.540 |
|  |  |  |
|  | egyéb költség (tisztítószer, WC papír) | 99.475 |
|  | | 4.547.595 |

***BEVÉTELEK***

|  |  |
| --- | --- |
| Tanulók étkezési díjbefizetése | 327.060 |
| Önkormányzati hozzájárulás | 5.000.000 |
|  | 5.327.060 |

|  |  |
| --- | --- |
| ***MARADVÁNY*** | 779.465 |

A napközis táborra biztosított összegből (a tanulói befizetés összegét is figyelembe véve) 779.465,- Ft maradt meg a Szombathelyi Köznevelési GAMESZ-nél, melyet a 2021. évben megrendezésre kerülő Óvodapedagógiai napok költségeire javasolok felhasználni.

1. **A napközis táborban résztvevő gyermekekkel kapcsolatos adatok**

A tábor 8 hetes időtartamban, 2020. június 29. (hétfő) és augusztus 19. (szerda) napja között került megrendezésre. A résztvevő gyermekek átlaglétszáma az alábbiak szerint alakult az egyes turnusokban:

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | 1. hét | 2. hét | 3. hét | 4. hét | 5. hét | 6. hét | 7. hét | 8. hét |
| Jelentkezők | 30 | 33 | 32 | 26 | 27 | 25 | 32 | 22 |
| Résztvevők | 24 | 30 | 28 | 28 | 21 | 27 | 27 | 25 |

A gyermekek az alábbi köznevelési intézményekből jelentkeztek a táborba:

|  |  |
| --- | --- |
| Szombathelyi Bercsényi Miklós Általános Iskola | 11 fő |
| Szombathelyi Derkovits Gyula Általános Iskola | 1 fő |
| Szombathelyi Dési Huber István Általános Iskola | 1 fő |
| Szombathelyi Neumann János Általános Iskola | 13 fő |
| Oladi Általános Iskola | 1 fő |
| Paragvári Utcai Általános Iskola | 7 fő |
| Szombathelyi Zrínyi Ilona Általános Iskola | 7 fő |
| Gothard Jenő Általános Iskola | 2 fő |
| Szombathelyi Reguly Antal Nyelvoktató Nemzetiségi Általános Iskola | 1 fő |
| Apáczai Waldorf Általános Iskola | 1 fő |
| ELTE Bolyai János Gyakorló Általános Iskola | 1 fő |

A gyermekek nemek szerinti megoszlása alapján a résztvevők 70 %-a lány volt, 30 %-a fiú.

Korosztály szerinti eloszlás:

|  |  |
| --- | --- |
| 7-9 éves | 40 % |
| 10-12 | 30 % |
| 12 évesnél idősebb | 30 % |

A táborban résztvevők 60 %-a hátrányos helyzetű, illetve halmozottan hátrányos helyzetű, egyedül nevelt gyermek volt.

A tábor a gyermekek számára háromszori normál, illetve - igény esetén - diétás étkezést, reggelit, ebédet és uzsonnát biztosított.

A résztvevő gyermekek közül hetente 5-8 gyermek fizetett az étkezésért 100 %-os térítési díjat, a többi gyermek ingyenes étkezésre, vagy 50 %-os kedvezményre volt jogosult.

A tábor mellett a nyári szünet teljes időtartamában biztosított volt a szünidei ingyenes étkezés lehetősége a hátrányos helyzetű, halmozottan hátrányos helyzetű, valamint rendszeres gyermekvédelmi kedvezményben részesülő gyermekek számára. A nyári időszakban mintegy 100 gyermek szünidei étkeztetését biztosította Önkormányzatunk a Pálos Károly Szociális Szolgáltató Központ és Gyermekjóléti Szolgálat közreműködésével.

A szünidei ingyenes étkezésben részvevő gyermekek létszámát az alábbi táblázat mutatja:

|  |  |  |  |  |  |  |
| --- | --- | --- | --- | --- | --- | --- |
| Időszak | HH, és HHH-s étkezők | | Rendszeres gyermekvédelmi kedvezményben részesülő étkezők | | Összesen | |
| fő | adagszám | fő | adagszám | fő | adagszám |
| Június | 64 | 696 | 30 | 326 | 94 | 1.022 |
| Július | 72 | 1.630 | 31 | 681 | 103 | 2.311 |
| Augusztus | 73 | 1.450 | 33 | 624 | 106 | 2.074 |
| Összesen: |  | 3.776 |  | 1.631 |  | 5.407 |

1. **Napirend, programok**

A tábori gyülekező minden nap 7:30 – 8:00 óra között történt a Szombathelyi Neumann János Általános Iskola aulájában.

Gyülekező után egyeztették a létszámot, ismertették a napi programot.

A szervezők minden hétre tartalmas programmal készültek, minden hétnek sajátos arculata volt:

|  |  |
| --- | --- |
| 1. hét | „Ismerd meg városunkat” hét |
| 1. hét | Sport hét |
| 1. hét | Állatok hete |
| 1. hét | Érzékenyítő hét |
| 1. hét | Egészséges életmód hét |
| 1. hét | „112” a segítés hete |
| 1. hét | Környezetvédelem hete |
| 8. hét | Kreatív hét |

A programokat a fő témára építve sok meghívott vendéggel szervezték:

* tartottak ismerkedős, csapatépítő játékokat, beszélgettek Szombathelyről, „tervezd meg saját városod” kvíz vetélkedőt szerveztek,
* jártak a Haladás stadionban, az Aréna Savariában, megnézték a Dobó SE pályáját, edzést látogattak, szurkolói plakátot készítettek, sportvetélkedőt szerveztek,
* meglátogatták a Fekete István Állatvédő Egyesületet, rendőrkutya bemutatón vettek részt, a kártyán kihúzott állat „bőrébe bújva” csinálták végig az akadálypályát, állatkertet terveztek,
* beszélgettek az esélyegyenlőségről, meghívott látássérült, mozgássérült vendégekkel találkoztak, élőben ismerkedhettek a gyerekek terápiás kutyával,
* egészséges ételeket készítettek, kóstoltak, egészségfejlesztéssel kapcsolatos feladatokat hajtottak végre, a higiéniával kapcsolatos előadást hallgattak,
* a 112 segélyhívó központ interaktív előadását hallhatták a gyerekek, tűzoltó-, és rendőrautó bemutatón vettek részt,
* jártak a Saághy István tanösvényen, a Dozmati víztározónál, a Muzsla forrásnál, a Krisztina kilátónál, tekepályát építettek műanyag palackokból, beszélgettek, vetélkedtek a környezetvédelemről,
* papír ajándéktárgyakat, gyümölcsökből ehető állatokat, kreációkat készítettek, az AGORA Savaria kézműves kuckójában similabdát, emlékkönyvet készíthettek a gyerekek.

Mindezek mellett többször jártak a Kalandvárosban, voltak moziban, a Medvevilág Szicíliában című 82 perces animációs filmet nézték meg, sokat játszottak, szórakoztak. A közreműködők elmondása alapján a legnagyobb kihívást a különböző korosztályok együttes elfoglalása, a magatartási problémás gyerekek „elkülönítése” jelentette.

Az ebéd elfogyasztására minden nap 11:30 és 12:15 között került sor. Az uzsonnát hazamenetel előtt fogyaszthatták el a gyermekek. A gyermekekért a szülőknek 16:30-ig kellett megérkezniük, melyet többnyire betartottak.

1. **Rendkívüli események**

Említésre méltó rendkívüli esemény nem történt, 1-2 gyermekkel fegyelmezési problémák voltak.

1. **Szervezők javaslatai**

A táborvezetők, a tábornak helyt adó iskola igazgatója az alábbi javaslatokat fogalmazta meg a tábor jövőbeni szervezésével kapcsolatosan:

* a tábor vezetőjének a tábornak helyt adó iskola pedagógusának célszerű lennie, ő ismeri az intézményt,
* lehetőség szerint egy táborvezető 1 hetes turnust vezessen, az ennél hosszabb idő nagyon megterhelő,
* fontos előre, hetekre lebontott programtervet készíteni, a programokat megtervezni, mert így lesz tartalmas a táborban eltöltött idő a gyermekek számára,
* a tábor megkezdése előtt meg kell találni a lehetőséget arra, hogy a táborban közreműködő szakemberek (táborvezetők, felügyeletet ellátók) megismerkedjenek egymással,
* a feladatköröket, kompetenciákat definiálni kell: ki miben felelős, mi a feladata, hatásköre,
* egyeztetni szükséges, hogy a tábor működését zavaró, az iskola házirendjét súlyosan megsértő gyerekek vonatkozásában milyen lehetősége van a közreműködőknek (pl. 1-2 napra eltiltás).

**Összefoglalva** elmondható, hogy szakmailag jól felkészült pedagógusokkal, szociális segítőkkel, gazdasági és technikai dolgozókkal valósult meg az idei évi Önkormányzati napközis tábor. A tábor egészét a jól szervezettség jellemezte. A járványveszély, a fokozott higiénés feltételek biztosítása, betartatása komoly megterhelést jelentett valamennyi közreműködő számára, amit maximálisan helytállva teljesítettek. Az Önkormányzat által a megvalósításra elkülönített forrás lehetővé tette tartalmas programok szervezését, a meleg időben gyümölcs, fagylalt biztosítását, és a versenyeken jól teljesítő gyerekek ösztönzését is. Köszönet minden közreműködőnek a lelkiismeretes munkáért.

Kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjék.

Szombathely, 2020. október „ ”

**/: Dr. László Győző :/**

**HATÁROZATI JAVASLAT**

**……../2020. (X.27.) KOCB. sz. határozat**

1. A Kulturális, Oktatási és Civil Bizottság Szombathely Megyei Jogú Város Önkormányzatának Szervezeti és Működési Szabályzatáról szóló 18/2019.(X.31.) Önkormányzati rendelete 52. § (2) bekezdés 23. pontjában kapott felhatalmazás alapján a „Tájékoztató a 2020. évi önkormányzati nyári napközis tábor megvalósításáról” szóló előterjesztést megtárgyalta, és az abban foglaltakat tudomásul veszi.
2. A Bizottság egyetért azzal, hogy a 2020. évi önkormányzati napközis táborra rendelkezése álló költségvetési előirányzat fel nem használt összege, 779.465 Ft, a Szombathelyi Köznevelési GAMESZ közreműködésével a 2021. évben megrendezésre kerülő Óvodapedagógiai napok megrendezésének költségeire kerüljön felhasználásra.

**Felelős:** Putz Attila, a Kulturális, Oktatási és Civil Bizottság elnöke

Dr. László Győző alpolgármester

(A végrehajtás előkészítéséért: Vinczéné Dr. Menyhárt Mária, az Egészségügyi és Közszolgálati Osztály vezetője,

Stéger Gábor, a Közgazdasági és Adó Osztály vezetője)

**Határidő:** azonnal (az 1. pont vonatkozásában)

2021. szeptember 20. /a 2. pont vonatkozásában/